Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2021/C 396/15)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

AIDON PERINTEISEN TUOTTEEN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”ZIEGEN-HEUMILCH”/”GOAT’S HAYMILK”/ ”LATTE FIENO DI CAPRA”/”LAIT DE FOIN DE CHÈVRE”/”LECHE DE HENO DE CABRA”

EU-nro: TSG-AT-2290-AM01 – 25. helmikuuta 2021

1. Hakijaryhmä ja oikeutettu etu

Ryhmän nimi: ARGE Heumilch Österreich

Osoite: Grabenweg 68, A-6020 Innsbruck

P. +43 (0) 512345245

Sähköposti: office@heumilch.at

Muutosta ehdottavan ryhmän oikeutettua etua koskeva lausuma:

Muutoshakemuksen esittää sama tuottajaryhmittymä, joka toimitti hakemuksen nimityksen ”Ziegen-Heumilch” rekisteröimiseksi.

Nimityksen ”Ziegen-Heumilch” esittäminen niiden maiden kielillä, joissa perinteisesti valmistetaan kyseistä tuotetta, osoittaa sitoutumista perinteiseen tuotantomenetelmään ja aitoon perinteiseen tuotteeseen. Tämä auttaa lujittamaan suojatun nimityksen ”Ziegen-Heumilch” asemaa, mikä hyödyttää myös hakijaryhmää.

2. Jäsenvaltio tai kolmas maa

Itävalta

3. Eritelmän kohta, jota muutokset koskevat

☒ Tuotteen nimi

☐ Tuotteen kuvaus

☐ uotantomenetelmä

☒ Muu [täsmennettävä]

4. Muutosten tyyppi

☒ Rekisteröidyn APT:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan neljännen alakohdan mukaisesti.

5. Muutokset

1. Tuotteesta ”Ziegen-Heumilch” Sloveniassa käytetyn nimityksen lisääminen

Lisätään 1 kohtaan ”Rekisteröitävä nimi/rekisteröitävät nimet” tuotteen ”Ziegen-Heumilch” sloveeninkielinen nimitys sekä maininta asianomaisista kielistä (de, en, it, fr, es, sl) seuraavasti:

”Ziegen-Heumilch” (de)/”Goat’s Haymilk” (en)/”Latte fieno di capra” (it)/”Lait de foin de chèvre” (fr)/”Leche de heno de cabra” (es)/”Kozje seneno mleko” (sl)

Perustelu: Koska Ziegen-Heumilch -maitoa tuotetaan Sloveniassa tuote-eritelmässä esitetyn perinteisen tuotantomenetelmän mukaisesti, myös sloveeninkielinen nimitys olisi suojattava. Nimitysten perään lisättävä kielimerkintä osoittaa selkeästi millä kielillä nimitys on suojattu aitona perinteisenä tuotteena.

2. Ilmaisun ”maatila” korvaaminen ilmaisulla ”kotieläintila” ja ilmaisun ”kotieläintila” lisääminen

— Korvataan 4.2 kohdan heinämaitosäädöstä (”Heumilchregulativ”) koskevassa toisessa kohdassa oleva ilmaisu ”maatila” ilmaisulla ”kotieläintila” seuraavasti:

— Aikaisempi sanamuoto: ”Koko maatilaa on hoidettava heinämaitotuotantoa koskevien sääntöjen mukaisesti.”

— Uusi sanamuoto: ”Koko kotieläintilaa on hoidettava heinämaitotuotantoa koskevien sääntöjen mukaisesti.”

— Lisätään 4.2 kohdassa ”Muut määräykset” kuhunkin luetelmakohtaan ilmaisu ”kotieläintila” seuraavasti: Aikaisempi sanamuoto: ”— Heinämaidon tuottajan tiloilla ei saa tuottaa eikä varastoida säilörehua. — Muovitettuja pyöröpaaleja ei saa tuottaa eikä varastoida. — Märkää heinää tai fermentoitua säilöheinää ei saa tuottaa.” Uusi sanamuoto: ”— Kotieläintilalla ei saa tuottaa eikä varastoida säilörehua. — Kotieläintilalla ei saa tuottaa eikä varastoida muovitettuja pyöröpaaleja. — Kotieläintilalla ei saa tuottaa märkää heinää eikä fermentoitua säilöheinää.”

Perustelu: Muutokset on tehty selkeyden vuoksi.

AIDON PERINTEISEN TUOTTEEN TUOTE-ERITELMÄ

”Ziegen-Heumilch”/”Goat’s Haymilk”/”Latte fieno di capra”/”Lait de foin de chèvre”/”Leche de heno de cabra”/”Kozje seneno mleko”

EU-nro: TSG-AT-2290-AM01 – 25. helmikuuta 2021

Itävalta

1. Nimi/nimet

”Ziegen-Heumilch”/”Goat’s Haymilk”/”Latte fieno di capra”/”Lait de foin de chèvre”/”Leche de heno de cabra”/”Kozje seneno mleko”

2. Tuotelaji

Luokka 1.4 Muut eläinperäiset tuotteet (munat, hunaja, erilaiset maitotuotteet paitsi voi, jne.)

3. Rekisteröinnin perusteet

3.1. Onko tuote seuraavien vaatimusten mukainen:

☒ Se vastaa tuotanto- tai jalostusmenetelmän tai koostumuksen osalta perinteistä käytäntöä kyseisen tuotteen tai elintarvikkeen kohdalla.

☐ Se valmistetaan perinteisesti käytetyistä raaka-aineista tai ainesosista.

Heinämaitotalous on maidontuotannon alkuperäisin muoto. – Maito on peräisin perinteisen kestävän maitotalouden tilojen eläimistä. Olennainen ero tavanomaisen maidon ja heinämaidon välillä sekä heinämaidon perinteinen luonne perustuvat siihen, että heinämaidon tuotannossa, kuten alkuperäisessä maidontuotannossa, ei syötetä eläimille säilörehua. Maatalouden teollistumisen myötä 1960-luvulta alkaen koneistuminen on johtanut siihen, että maatiloilla on siirrytty yhä enemmän tuottamaan heinän sijasta säilörehua. Lisäksi heinämaidon tuotantoa koskevissa säännöissä kielletään eläimet ja rehut, jotka ovat voimassa olevan lainsäädännön mukaan geneettisesti muunnettuja. Ruokinta vaihtelee vuodenaikojen mukaan. Viherrehukaudella eläimille syötetään tuoretta ruohoa ja yrttejä, osittain heinää ja 4.2 kohdassa lueteltuja sallittuja rehuaineita. Talvirehukaudella eläimille syötetään heinää ja 4.2 kohdassa lueteltuja sallittuja rehuaineita.

3.2. Onko nimi seuraavien vaatimusten mukainen:

☐ Se on ollut perinteisesti käytössä kyseiseen tuotteeseen viitattaessa.

☒ Se osoittaa tuotteen perinteisen luonteen tai erityisluonteen.

Vuohen heinämaitoa on tuotettu ja jalostettu yhtä kauan kuin vuohia on kasvatettu maataloudessa (noin 1000-luvulta eKr.). Vuohenkasvatus oli laajalle levinnyttä jo keskiajalla Alpeilla ja Tirolin vuoristossa perinteisillä ns. Schwaighof-tiloilla. Tilojen työntekijät veivät vuohia mukanaan kumpuileville, kaukana alppitiloista sijaitseville alppiniityille, jotta heillä oli käytettävissään maitoa. Sana ”Schwaig” tulee keskiyläsaksan kielestä ja tarkoittaa erityistä asutus- ja varsinkin maatalousmuotoa Alpeilla.

Schwaighof-tilat olivat maanomistajien itse perustamia pysyvästi asuttuja karjatiloja, joita käytettiin pääasiassa maitotaloudessa (erityisesti juustonvalmistus). Niitä tiedetään olleen Tirolissa jo 1100-luvulta alkaen. Tietyillä Alppien alueilla, joissa maatilat olivat yhteiskäytössä, pienviljelijät kasvattivat vuohia toimittaakseen maitoa laaksossa sijaitseville maatiloille.

4. Kuvaus

4.1. Kuvaus 1 kohdassa nimetystä tuotteesta, mukaan lukien tärkeimmät fyysiset, kemialliset, mikrobiologiset tai aistinvaraiset ominaispiirteet, jotka osoittavat tuotteen erityisluonteen (tämän asetuksen 7 artiklan 2 kohta)

Vuohenmaito voimassa olevan lainsäädännön mukaisesti

4.2. Kuvaus 1 kohdassa nimetyn tuotteen tuotantomenetelmästä, jota tuottajien on noudatettava, mukaan lukien tapauksen mukaan käytettyjen raaka-aineiden tai ainesosien laji ja ominaisuudet sekä menetelmä, jolla tuote valmistetaan (tämän asetuksen 7 artiklan 2 kohta)

Vuohen heinämaito tuotetaan perinteisissä tuotanto-olosuhteissa heinämaitosäädöksen (”Heumilchregulativ”) mukaisesti. Ominaista tuotannolle on säilörehun ja sellaisten eläinten ja rehujen kieltäminen, jotka ovat voimassa olevan lainsäädännön mukaan geneettisesti muunnettuja.

Heinämaitosäädös (”Heumilchregulativ”)

Vuohen heinämaito on vuohenmaitoa, jonka tuottajat ovat sitoutuneet noudattamaan seuraavassa lueteltuja vaatimuksia. Sellaisia eläimiä ja rehuja ei saa käyttää, jotka ovat voimassa olevan lainsäädännön mukaan geneettisesti muunnettuja.

Koko kotieläintilaa on hoidettava heinämaitotuotantoa koskevien sääntöjen mukaisesti.

Sallitut rehut

— Ruokinnassa käytetään viherrehukaudella pääasiassa ruohoa ja palkokasveja ja talvirehukaudella heinää.

— Lisärehuna sallittuja ovat vihantarapsi, vihantamaissi, vihantaruis ja rehujuurikkaat sekä heinä-, sinimailas- ja maissipelletit.

— Korsirehun osuuden on oltava vähintään 75 prosenttia vuosiannoksen kuivapainosta.

— Ruokinnassa voidaan myös käyttää viljakasveja eli vehnää, ohraa, kauraa, ruisvehnää, ruista ja maissia tavanomaisessa kaupan pidetyssä muodossaan ja seoksina, joissa on myös kivennäisaineita (esim. lese, pelletit).

— Rehuna voidaan myös käyttää papuja, rehuherneitä, öljykasveja sekä öljykasvirouhetta tai -kakkuja.

Kielletyt rehut

— Seuraavat rehut ovat kiellettyjä: säilörehu, tuore säilöheinä ja fermentoitu säilöheinä.

— Ei ruokintaa panimoiden, tislaamoiden ja mehustamojen sivutuotteilla eikä muilla elintarviketeollisuuden sivutuotteilla, kuten märkä olutmäski ja märät leikkeet. Poikkeus: sokerintuotannon sivutuotteena syntyvät kuivat leikkeet ja melassi, viljankäsittelyssä syntyvä valkuaisrehu kuivana.

— Ei lypsävien eläinten ruokkimista märällä rehulla.

— Ei ruokintaa eläinperäisillä rehuilla, poikkeuksena maito ja hera nuorille eläimille.

— Ei ruokintaa puutarha- ja hedelmäjätteillä, perunoilla eikä urealla.

Lannoitusta koskevat määräykset

— Lypsykarjatilan käyttämälle maatalousmaalle ei saa tuoda jätevesilietettä, jätevesilietetuotteita ja kompostia kunnallisista käsittelylaitoksista, lukuun ottamatta viherkompostia (kompostoitu kasviainesseos).

— Lannanlevityksen jälkeen on odotettava vähintään kolme viikkoa ennen kuin karjaa saa laiduntaa kyseisillä laitumilla.

Kemiallisten apuaineiden käyttäminen

— Kemiallisia synteettisiä kasvinsuojeluaineita saa käyttää karjantuottajan rehualoilla ainoastaan valikoivasti ja kohdennetusti maatalousneuvojien ohjauksessa.

— Sallittuja kärpäsmyrkkyjä saa käyttää eläinsuojissa ainoastaan silloin, kun niissä ei ole lypsäviä vuohia.

Toimituskiellot

— Vuohen heinämaitoa saa toimittaa aikaisintaan kymmenen päivän kuluttua poikimisesta.

— Jos vuohille on syötetty säilörehua, on odotettava vähintään 14 päivää.

— Alppivuohia, joita on ruokittu kotitilalla säilörehulla, on joko alettava ruokkia muulla kuin säilörehulla 14 päivää ennen alppilaiduntamista, tai niiden maitoa voidaan käyttää vuohen heinämaitona vasta 14 päivän kuluttua alppilaiduntamisen alkamisesta (vuohen heinämaidon toimittajan omilla laitumilla). Alppilaitumella ei saa valmistaa säilörehua eikä ruokkia eläimiä säilörehulla.

Geneettisesti muunnettujen ravintoaineiden ja rehujen kieltäminen

— Jotta vuohen heinämaito olisi perinteistä, tuotannossa ei saa käyttää sellaisia eläimiä ja rehuja, jotka ovat voimassa olevan lainsäädännön mukaan geneettisesti muunnettuja.

Muut määräykset

— Kotieläintilalla ei saa tuottaa eikä varastoida säilörehua.

— Kotieläintilalla ei saa tuottaa eikä varastoida muovitettuja pyöröpaaleja.

— Kotieläintilalla ei saa tuottaa tuoretta säilöheinää eikä fermentoitua säilöheinää.

4.3. Tuotteen perinteisen luonteen todistavat tärkeimmät tekijät (tämän asetuksen 7 artiklan 2 kohta)

Vuohen heinämaito eroaa tavallisesta vuohenmaidosta 4.2 kohdassa esitettyjen heinämaitosäädöksen mukaisten erityisten tuotanto-olosuhteiden vuoksi.

(1) EUVL L 343, 14.12.2012, s. 1.